b'\n_START_ARTICLE_\nSusak\n_START_PARAGRAPH_\nSusak je hrva\xc5\xa1ki otok v Primorsko-goranski \xc5\xbeupaniji._NEWLINE_Susak je otok v zahodnem nizu Kvarnerskih otokov, zahodno od otoka Lo\xc5\xa1inj na severu Jadrana. Otok ima povr\xc5\xa1ino 3,75 km\xc2\xb2, in je razmeroma nizek, najvi\xc5\xa1ji vrh Garba dose\xc5\xbee 98 m vi\xc5\xa1ine. Skoraj ves je obdelan, pove\xc4\x8dini z vinogradi, ki so terasasto razporejeni._NEWLINE_Na otoku je vas istega imena, ki le\xc5\xbei na vzhodni obali otoka. Otok je bil naseljen \xc5\xbee v antiki. Poleg dana\xc5\xa1nje cerkve sv. Nikolaja je bil \xc5\xbee v 11. stoletju postavljen benediktinski samostan. Ostanki so \xc5\xa1e danes vidni severno od cerkve sv. Nikole, ki je bila postavljena  leta 1770. V cerkvi je romansko razpelo iz 12. stoletja, znano kot Veli Bouh._NEWLINE_Prebivalci otoka \xc5\xbeivijo izolirano, razlikujejo se po govorici, obi\xc4\x8dajih in obla\xc4\x8denju od prebivalcev sosednjih otokov. Ohranili so stare obi\xc4\x8daje vezane na poro\xc4\x8dne obrede in opravila okoli trgatve. Zanimive in slikovite so njihove narodne no\xc5\xa1e._NEWLINE_Na otoku, kjer je tudi \xc2\xbblu\xc5\xa1ka kapetanija\xc2\xab, stojita dva svetilnika. Prvi je v pristani\xc5\xa1\xc4\x8du na koncu valobrana, kjer pristajajo linijske potni\xc5\xa1ke ladje. Ta svetilnik oddaja svetlobni signal: Z Bl 3s. Nazivni domet svetilnika je 3 milje. Drug svetilnik stoji na 96 mnm visoki to\xc4\x8dki nad rtoma Bastah in Kurilica. Ta svetilnik oddaja svetlobni signal: B Bl(2) 10s. Nazivni domet svetilnika je 19 milj.'